b'\n_START_ARTICLE_\nT\xc3\xb6\xc3\xb6koha ergonoomika\n_START_PARAGRAPH_\nT\xc3\xb6\xc3\xb6koha ergonoomika on n\xc3\xb5uetele vastava t\xc3\xb6\xc3\xb6koha kujundamine_NEWLINE_T\xc3\xb6\xc3\xb6kohale esitatavad n\xc3\xb5uded tulenevad \xe2\x80\x9eT\xc3\xb6\xc3\xb6tervishoiu ja t\xc3\xb6\xc3\xb6ohutusese seaduse\xe2\x80\x9c \xc2\xa74 l\xc3\xb5ike 45 alusel kehtestatud \xe2\x80\x9eT\xc3\xb6\xc3\xb6kohale esitatavad t\xc3\xb6\xc3\xb6tervishoiu ja t\xc3\xb6\xc3\xb6ohutuse n\xc3\xb5uded\xe2\x80\x9c m\xc3\xa4\xc3\xa4rusega.\n_START_SECTION_\nHoone\n_START_PARAGRAPH_\nErgonoomilise t\xc3\xb6\xc3\xb6koha saab kujundada alles siis, kui hoones paiknevad t\xc3\xb6\xc3\xb6ruumid on k\xc3\xbcllaldase k\xc3\xb5rguse ja pindalaga. T\xc3\xb6\xc3\xb6taja ei sea ohtu oma tervist ja tal on piisavalt ruumi t\xc3\xb6\xc3\xb6 tegemiseks. Sisenemiseks ja v\xc3\xa4ljumiseks m\xc3\xb5eldud uksed ja v\xc3\xa4ravad peavad olema valmistatud selliselt, et tagaksid turvalise kasutuse l\xc3\xa4htuvalt otstarbest. Uste avamine ja sulgemine ei tohi olla takistatud ning t\xc3\xb6\xc3\xb6tajat ohustada. T\xc3\xb6\xc3\xb6ruumi aknaid peab saama ohutult avada ja sulgeda. P\xc3\xa4iksepoolseid aknaid peab saama varjutada, et kaitsta t\xc3\xb6\xc3\xb6tajat soojuskiirguse ja otsese p\xc3\xa4ikesevalguse eest.  P\xc3\xb5randad peavad olema kindlalt paigaldatud ja ei tohi olla ohtliku kallakuga ega libedad. Liikumisteed peavad olema jalak\xc3\xa4iatele ja s\xc3\xb5idukitele ohutud. Trepid ei tohi olla libedad ning neil peavad olema allakukkumist takistavad piirded.\n_START_SECTION_\nT\xc3\xb6\xc3\xb6ruum\n_START_PARAGRAPH_\nT\xc3\xb6\xc3\xb6ruum peab olema k\xc3\xbcllaldase \xc3\xb5huvahetusega ning ventileerimisseadmed ei tohi suurendada m\xc3\xbcrataset. T\xc3\xb6\xc3\xb6kohad peavad olema piisava valgustusega juhindudes standardist EVS-EN 12464-1:2003 \xc2\xabValgus ja valgustus. T\xc3\xb6\xc3\xb6kohavalgustus\xc2\xbb  Riietusruumid peavad olema k\xc3\xbcllaldaselt ruumikad. Niiskete riiete kuivatamiseks peab olema  piisavalt suur ja h\xc3\xa4sti ventileeritav kuivatuskoht. T\xc3\xb6\xc3\xb6tajal peab olema v\xc3\xb5imalus kasutada sooja ja k\xc3\xbclma vett. Tualettruumid peavad paiknema t\xc3\xb6\xc3\xb6kohtade l\xc3\xa4heduses. T\xc3\xb6\xc3\xb6 laadist tulenevalt peab olema ka puhkeruum, mis on vajalik t\xc3\xb6\xc3\xb6tajate tervise ja ohutuse tagamiseks.\n_START_SECTION_\nT\xc3\xb6\xc3\xb6vahendid\n_START_PARAGRAPH_\nT\xc3\xb6\xc3\xb6tajad kasutavad ergonoomilisi t\xc3\xb6\xc3\xb6vahendeid ja t\xc3\xb6\xc3\xb6v\xc3\xb5tteid, mis tagavad pikaajalise eduka soorituse ning ei koorma liigselt luustiku ja lihaseid.'